Քաղաքական պայմաններու հետեւանքով Կաթողիկոսութիւնը Կիլիկիոյ զանազան շրջաններուն մէջ հաստատուելէ յետոյ 1295-ին իր կայքը հաստատած էր Կիլիկիոյ թագաւորութեան մայրաքաղաք Սիսի մէջ։ 1921-ին Օսմանեան թուրք կառավարութիւնը երկու օրուան պայմանաժամ տուաւ Սահակ Բ. Խապայեան Կաթողիկոսին վերջնականապէս հեռանալու Կաթողիկոսարանէն։ Սահակ Կաթողիկոս ինչ որ կրնար որպէս կրօնական ու մշակութային թանկագին գանձեր (ձեռագիր, հնատիպ, ծիսական սպասներ, ներառեալ միւռոնի կաթսան) իր հետ առնելով, իր փոքրաթիւ միաբանութեամբ բռնեց գաղթի ճամբան։ Վեհափառը յաջորդաբար հաստատուեցաւ Երուսաղէմ, Հալէպ, Դամասկոս, Կիպրոս եւ 1930-ին, Անթիլիաս ։